  Алёна Григорьева Удмуртъёслэсь сям-йылолъёссэ возьматӥсь «Быдӟым куала» усьтӥськиз «Лудорвай» музей-заповедникын. Ужрад 22-тӥ куарусёнэ ортчиз. Быдӟым куала — укноостэк пу юрт — быдэс выжыысь адямиослэн вӧсяськон интызы вылэм. Солэн пушказ интыяське вылэм мудор, но пурты, кытын вӧсясьёс позьтизы ӝук. Ар куспын удмуртъёс та куала 3–4 пол гинэ ветлӥзы (кылемаз — пичи куалае). «Куалаын берыкъяськыно бур пала гинэ. Пересьёслэн верамзыя, ваньмыз шундыя мед мыноз. Кышномуртъёслэн, но, воргоронъёслэн, но — ваньзылэн йырзы шобыртэмын медло», — вераз музейысь ӧнерчи Светлана Данилова. Куалаез вӧсязы Агрыз ёросысь Варклед-Бодья гуртын улӥсьёс, малы ке шуоно выль юртэз «Лудорвайысь» ӧнерчиос отысь куалаез адзыса пуктӥзы. Даниловалэн верамезъя, та куалаын йылолъёс уз ни ортчытӥське. Юрт пуктӥськиз туристъёслы возьматон понна. Выль экспонатэз кылдытонлы 500 сюрс манет пала кошкиз. Та ужрадэн Удмуртиын усьтӥськиз калыккуспо симпозиум. Россиысь, Франциысь, Австриысь, но Эстониысь тодосчиос кенешозы Урал, но Поволжье улосвылъёсысь калыкъёслэн вӧсяськон интыоссы сярысь. Тегъёс: Туризм Удмуртия Лудорвай йӧскалыклулчеберет Удмуртиысьтуризм  